Springgety kniehalter red van pelsrob | Netwerk24
Springgety kniehalter red van pelsrob
Deur Jackie Kruger 02 Januarie 2018 14:39
Die verhaal van 'n beseerde rob wat kort voor die nuwe jaar op die rotse by die Punt in Mosselbaai uitgespoel het, het oënskynlik hartseer geëindig toe die springgety die reddingspoging gekniehalter het.
Vrywilligers van Stranded Marine Animal Rescue Team by die beseerde pelsrob op rotse by die Punt in Mosselbaai. Foto: Tersia Marais
Kort voor die naweek het Stranded Marine Animal Rescue Team (Smart) – 'n organisasie wat hom beywer vir die redding en bewaring van seediere – 'n oproep van 'n bekommerde vakansieganger ontvang.
Die vakansieganger het Smart ingelig oor 'n Kaapse pelsrob wat oënskynlik bewegingloos op die rotse by die Punt gelê het.
Die beseerde pelsrob op die rotse by die Punt in Mosselbaai. Foto: Tersia Marais
Die wond aan die kant van die pelsrob se bek.. Foto: Tersia Marais
"Die rob het op 'n baie gevaarlike plek gelê en die springgety het die reddingspoging bemoeilik," sê Tersia Marais van Smart. "Toe daar probeer is om haar van die rotse af te haal, het sy ongelukkig terug in die see geglip. Ons het verwag dat sy weer gaan uitspoel, maar het nog niks gewaar nie. Ons kan net hoop dat sy genoegsaam herstel."
Volgens Marais word geldelike hulp onder meer benodig om onder meer toerusting aan te koop om reddingspogings soos dié van die rob te vergemaklik.
Dié organisasie is ook betrokke by die opruiming van plastiekkorrels wat aan die Suid-Kaapse kuslyn begin uitspoel het nadat dit tydens 'n storm in die see by die Durbanse hawe van 'n vragskip afgeval het.